ΜΕΓΑΛΩΣΑΝ  ΗΔΗ  ΔΥΟ  ΓΕΝΙΕΣ 


Σαράντα  χρόνια  μετά  το  1974  και  πενήντα  ένα  χρόνια  από  το  1963  που  ουσιαστικά 
υφίσταται  το  κυπριακό  πρόβλημα  είναι  πάρα  πολλά.  Τόσα  όσα  χρειάζονται  για  να 
μεγαλώσουν  δύο  ανθρώπινες  γενιές.  Ένα  διάστημα,  στο  οποίο  οι  δύο  μεγάλες  κοινότητες 
της  χώρας  μας,  αν  και  τόσο  κοντά,  διαβιούν  χωριστά  και  αποστασιοποιημένα.  Τώρα  είναι  η 
ώρα.  Είναι  ίσως  η  τελευταία  μας  ευκαιρία  να  βρεθεί  μια  λύση  σε  ομοσπονδιακά  πλαίσια. 

Θέλουμε  να  πιστεύουμε  ότι  αυτή  τη  στιγμή,  τη  μεγάλη  πλειοψηφία  των  Κυπρίων  και  από 
τις  δυο  πλευρές  διακατέχει  η  κοινή  επιθυμία  της  επανένωσης  της  χώρας  στα  πλαίσια  μιας 
ομοσπονδιακής  λύσης.  Ο  λαός  και  από  τις  δυο  μεριές  έχει  κουραστεί  από  την  για  δεκαετίες 
κρίση  και  ανασφάλεια  και  προσβλέπει  σε  ένα  πιο  ανεκτικό,  ειρηνικό  και  ασφαλές  μέλλον. 

Μέσα  από  αυτές  τις  εκτιμήσεις,  προβάλλει  ως  εκ  τούτου  η  ανάγκη  της  ώριμης  αντίκρισης 
του  Κυπριακού  από  μέρους  των  πολιτικών  κομμάτων,  πιο  πολύ  των  δύο  μεγαλύτερων 
ε/κών  κομμάτων  των  οποίων  η  στάση  θα  μπορούσε  να  αποβεί  καταλυτική. 

Σημαντική  θα  είναι  τώρα  η  στάση  των  πολιτών  που  επιτέλους,  πέρα  από  κομματική 
προέλευση  και  ιδεολογία,  θα  πρέπει  ο  κάθε  Κύπριος  πολίτης  να  παρέμβει  προς  τη  σωστή 
κατεύθυνση  της  λύσης.  Για  να  υπάρξουν  προϋποθέσεις  επιβίωσης  της  Κυπριακού 
ενωμένου  κράτους  χρειάζεται  οι  άνθρωποι  και  στις  δύο  κοινότητες  να  μπουν  στην  έννοια 
του  «εμείς»  και  να  ξεφύγουμε  από  το  «εμείς  και  εκείνοι».  Ακριβώς  όπως  γίνεται  σε  όλες  τις 
πολυεθνικές  χώρες  που  επιβιώνουν  προσπαθώντας  να  ξεπεράσουν  τις  εσωτερικές  τους 
διαφορές. 

Ο  Νεοκυπριακός  Σύνδεσμος  χαιρετίζει  το  κοινό  ανακοινωθέν  και  θέλει  να  πιστεύει  ότι  οι 
επερχόμενες  συνομιλίες  θα  έχουν  αίσιο  τέλος  για  λύση  και  επανένωση  της  πατρίδας  μας. 

